32004D0424
L 143/97
JURNALUL OFÍCIAL AL UNIUNII EUROPENE
DECIZIA CONSILIULUI
din 21 aprilie 2004
privind încheierea Acordului dintre Comunitatea Europeană și Regiunea Administrativă Specială Macao din Republica Populară Chineză privind readmisia persoanelor aflate în situație de ședere ilegală
(2004/424/CE)
CONSILIUL UNIUNII EUROPENE,
având în vedere Tratatul de instituire a Comunității Europene, în special articolul 63 alineatul (3) litera (b), coroborat cu articolul 300 alineatul (2) primul paragraf a doua teză și cu articolul 300 alineatul (3) primul paragraf,
având în vedere propunerea Comisiei,
având în vedere avizul Parlamentului European (1),
întrucât:
(1)
Comisia a negociat, în numele Comunității Europene, un acord cu Regiunea Administrativă Specială Macao din Republica Populară Chineză privind readmisia persoanelor aflate în situație de ședere ilegală.
(2)
Prezentul acord a fost semnat, în numele Comunității Europene, la 13 octombrie 2003 sub rezerva unei eventuale încheieri la o dată ulterioară.
(3)
Prezentul acord ar trebui să fie aprobat.
(4)
Acordul instituie un comitet pentru readmisie care poate adopta decizii având efecte juridice. Este prin urmare necesar să se specifice cine reprezintă Comunitatea în cadrul acestui comitet și să se prevadă o procedură privind modul de adoptare a unei poziții comunitare.
(5)
În conformitate cu articolul 3 din Protocolul privind poziția Regatului Unit al Marii Britanii și a Irlandei, anexat la Tratatul privind Uniunea Europeană și la Tratatul de instituire a Comunității Europene, Regatul Unit al Marii Britanii și-a notificat dorința de a participa la adoptarea și aplicarea prezentei decizii.
(6)
În conformitate cu articolele 1 și 2 din Protocolul privind poziția Regatului Unit al Marii Britanii și a Irlandei, anexat la Tratatul privind Uniunea Europeană și la Tratatul de instituire a Comunității Europene, și fără a aduce atingere articolului 4 din protocolul menționat, Irlanda nu participă la adoptarea prezentei decizii și nu este afectată de o obligație impusă de aceasta, și nici nu este supusă aplicării sale.
(7)
În conformitate cu articolele 1 și 2 din Protocolul privind poziția Danemarcei, anexat la Tratatul privind Uniunea Europeană și la Tratatul de instituire a Comunității Europene, Danemarca nu participă la adoptarea prezentei decizii și nu este afectată de o obligație impusă de aceasta, și nici nu este supusă aplicării sale,
DECIDE:
Articolul 1
Acordul dintre Comunitatea Europeană și Regiunea Administrativă Specială Macao din Republica Populară Chineză privind readmisia persoanelor aflate în situație de ședere ilegală și declarațiile anexate la acesta se aprobă în numele Comunității.
Textul acordului se anexează la prezenta decizie.
Articolul 2
Președintele Consiliului procedează la notificarea prevăzută la articolul 20 alineatul (2) din acord (2).
Articolul 3
Comisia, asistată de experți din statele membre, reprezintă Comunitatea în cadrul comitetului pentru readmisie instituit în conformitate cu articolul 17 din acord.
Articolul 4
Poziția Comunității în cadrul comitetului pentru readmisie cu privire la adoptarea regulamentului de procedură al acestuia, în conformitate cu articolul 17 alineatul (5) din acord, se adoptă de către Comisie după consultarea unui comitet special desemnat de Consiliu.
În ceea ce privește toate celelalte decizii ale comitetului, poziția Comunității se adoptă de către Consiliu, hotărând cu majoritate calificată, la propunerea Comisiei.
Articolul 5
Prezenta decizie se publică în Jurnalul Oficial al Uniunii Europene.
Adoptată la Luxemburg, 21 aprilie 2004.